钦定古今图书集成/历象汇编/庶征典/第145卷 > 《夜梦与和甫别如赴北京时和甫作诗觉而有作因简纯甫》王安石
## 钦定古今图书集成/历象汇编/庶征典/第145卷 > 《夜梦与和甫别如赴北京时和甫作诗觉而有作因简纯甫》王安石

水菽中岁乐，鼎茵暮年悲。同胞苦零落，会合尚凄其；
况乃梦乖阔，伤怀而赋诗。诗言道路寒，乃似北征时。
叔兮今安否，季也来何迟？中夜遂不眠，辗转涕流离。
老我孤主恩，结草以为期。冀叔善事国，有知无不为。
千里永相望，昧昧我思之。幸唯季优游，岁晚相携持。
于焉可晤语，水木有茅茨。畹兰伫归憩，绕屋正华滋。